এরই মধ্যে বৃহৎ বুর্জোয়া ও প্রুশিয়া’র রাজার মধ্যে ক্ষমতার দ্বন্দ্ব দেখা দিলো।সশস্ত্র বাহিনী রাজার প্রতি আনুগত্য ঘোষনা করবে নাকি সংবিধানের প্রতি আনুগত্য ঘোষনা করবে তা নিয়ে দ্বন্দ্ব চলতে থাকলো।প্রুশিয়ার রাজা নতুন এক কৌশল আঁকলেন। তিনি ডেনমার্কেরে সাথে যুদ্ধ ঘোষনা’র নামে সৈন্যবাহিনীকে নিজের নিয়ন্ত্রণে নিয়ে নিলেন। অথচ কিছুদিনের মধ্যে লজ্জ্বাজনক চুক্তি করলেন। জাতীয় স্বার্থের প্রতি বিশ্বাসঘাতকতার অভিযোগে রাজার বিরুদ্ধে জনমত গঠিত হলো। মার্কস এবং এঙ্গেলস ১৩ সেপ্টেম্বর কোলনে প্রায় ৬ হাজার শ্রমিক জনতার এক জমায়েতে নিরাপত্তা কমিটি গঠন করলেন। সারা জার্মানী জুড়ে জনসভা ও মিছিল হতে লাগলো।কিন্তু এদিকে বুর্জোয়ারা দেখলো তাদের হাত থেকে বিপ্লবের পাল্লা শ্রমিক সংগঠনের দিকে চলে যাচ্ছে। তারা রাজার সাথে আপসরফা করার দিকে চলে গেল। এবার রাজা বিপ্লবী শক্তিকে দমনের দিকে হাত বাড়ালেন।